СЪКРАЩЕНИЯ

АКТБ : Държавите от Африка, Карибския и Тихоокеанския басейн

ГД : Генерална дирекция

ДРК : Демократична република Конго

ЕИДПЧ : Европейски инструмент за демокрация и права на човека

ЕСВД : Европейска служба за външна дейност

ЕФР : Европейски фонд за развитие

ИС : Инструмент за стабилност

ИСР : Инструмент за сътрудничество за развитие

МОР : Мониторинг, ориентиран към резултатите

НИП : Национална индикативна програма

ОИСР/КПР : Организация за икономическо сътрудничество и развитие/Комитет за подпомагане на развитието

ОЛАФ : Европейска служба за борба с измамите

ОПСО : Обща политика за сигурност и отбрана

ПРООН : Програма за развитие на ООН

ПРФО : Публични разходи и финансова отчетност

РПС : Рамка за подпомагане на страната

УПФ : Управление на публичните финанси

CENI : Commission Électorale Nationale Indépendante (Независима национална избирателна комисия)

CMJ : Comité Mixte de la Justice (Съвместна комисия по правосъдие)

CSRP : Comité de Suivi de la Réforme de la Police (Комитет за наблюдение на реформата в полицията)

EUPOL : Полицейска мисия на ЕС в Киншаса

EUSEC : Мисия на ЕС за предоставяне на консултации и подпомагане на реформата в сектора за сигурност в ДРК

MONUC : Мисия на Организацията на обединените нации в ДРК (заменена с MONUSCO)

PAG : Programme d’Appui à la Gouvernance (Програма за подкрепа на управлението)

PAMFIP : Projet d’Appui à la Modernisation des Finances Publiques (Програма за подкрепа на модернизацията на системите за управление на публичните финанси)

PAP : Programme d’Appui aux Parlements (Програма за подкрепа на парламентите)

PARP : Programme d’Appui à la Réforme de la Police Nationale (Програма за подкрепа на реформата в националната полиция)

REJUSCO : Programme d’Appui à la Restauration de la Justice à l’Est de la République Démocratique du Congo (Програма на ЕС за възстановяване на справедливостта в източната част на ДРК)

UPI : Unité de Police Intégrée (Програма на ЕС за подпомагане на обучението на единно полицейско звено)

РЕЗЮМЕ

I. Демократична република Конго (ДРК) е повсеместно позната като една от най-нестабилните държави в света. Невъзможността на държавата да предостави основни услуги на гражданите си е убедителен признак за нестабилност. Не се зачитат основни елементи на доброто управление като правата на човека и демокрацията. Европейският съюз (ЕС), който в периода 2003—2011 г. е осигурил около 1,9 млрд. евро помощ за Демократична република Конго, е един от най-важните партньори за развитие на страната.

II. Сметната палата извърши проверка на ефективността на подкрепата на ЕС за подобряване на управлението в ДРК. По-специално, беше разгледана подкрепата на ЕС за процеса на провеждане на избори, реформите в правосъдието, полицията и управлението на публичните финанси, както и процеса на децентрализация.

III. Заключението на Сметната палата е, че ефективността на помощта на ЕС за управлението в ДРК е ограничена. Подкрепата на ЕС за управлението е като цяло част от стабилна стратегия за сътрудничество. Тя е насочена към основните нужди и е постигнала известни резултати. Въпреки това напредъкът е бавен, неравномерен и като цяло ограничен. По-малко от половината проверени програми са постигнали или има вероятност да постигнат повечето от очакваните резултати. В повечето случаи перспективата за устойчивост е нереалистична.

IV. Подобно на другите партньори за развитие, Комисията среща сериозни пречки в усилията си за подобряване на управлението в ДРК. Тези проблеми се дължат на липсата на политическа воля, на движената от донорите динамика на програмите и липсата на капацитет за усвояване на средствата. Въпреки че е добре запозната с основните причини и последици, свързани с нестабилността в ДРК, Комисията не е взела предвид в достатъчна степен тези трудности при изготвянето на програмите на ЕС. Не е обърнато съответно внимание на рисковете, целите на програмите по принцип са твърде амбициозни, стимулите от обвързването на помощта с условия са слаби, а политическият диалог не е бил пълноценно използван и достатъчно координиран с държавите — членки на ЕС.

V. Процесът на изпълнение на задачата за възстановяване на държавността и подобряване на управлението в ДРК ще бъде продължителен. Ако ЕС продължи да подкрепя управлението в ДРК в качеството си на основен партньор в развитието и защитник на доброто управление и правата на човека, той трябва значително да подобри ефективността на своята помощ. За тази цел е необходимо Комисията да бъде по-реалистична относно това какво може да се постигне и относно изготвянето на програмите на ЕС, както и да изисква повече от конгоанските власти във връзка с мониторинга на спазването на договорените условия и поетите ангажименти [1].

VI. Сметната палата препоръчва на Комисията и ЕСВД да подобрят стратегията на ЕС за сътрудничество с ДРК, да оценят по-добре рисковете във връзка с успешното прилагане на програмите, да поставят цели, които са постижими предвид ситуацията в държавата, и да засилят обвързването на помощта с условия и политически диалог.

ВЪВЕДЕНИЕ

НЕСТАБИЛНОСТ НА ДЪРЖАВАТА

1. Комисията определя "нестабилността" като свързана със слаби или несполучливи структури и със ситуации, в които социалният договор е нарушен поради невъзможността или липсата на желание на държавата да поеме своите задължения и отговорности относно предоставяне на услуги, управление на ресурси, върховенство на закона, равен достъп до енергия, сигурност и безопасност на населението, защита и насърчаване на гражданските права и свободи [2].

2. Нестабилните държави често се характеризират с публични институции, политически процеси и социални механизми, лишени от ефективност, интеграция или легитимност, високи равнища на бедност и сериозно изоставане в развитието. Друг белег, типичен за множество нестабилни държави, е невъзможността им да осъществяват ефективно държавно управление.

3. В много от документите относно политиката на ЕС, включително Европейския консенсус за развитие [3], се признава, че нестабилността на държавата предизвиква особена загриженост в контекста на целите на сътрудничеството на ЕС за развитие. В съобщението на Комисията от 2007 г., озаглавено "ЕС в търсене на отговор за справяне със ситуации на нестабилност", се изтъква ролята на дългосрочното сътрудничество за развитие като отговор на нестабилността.

4. Необходимостта от насърчаване на доброто управление е подчертана в съобщенията на Комисията, озаглавени Управление и развитие [4] и Управлението в Европейския консенсус за развитие, насочени към разработване на съгласуван общ подход за насърчаване на демократичното управление.

ДЕМОКРАТИЧНА РЕПУБЛИКА КОНГО

СОЦИАЛНО-ИКОНОМИЧЕСКА СИТУАЦИЯ

5. Демократична република Конго (ДРК) е разположена в Централна Африка, обхваща площ от 2,3 млн. км2, а населението и` наброява приблизително 68 млн. души [5] и включва около 350 етнически групи (вж. картата). Когато получава независимост от Белгия през 1960 г., ДРК е втората най-силно индустриално развита държава в Африка. Демократична република Конго разполага със значителни минерални и горски ресурси, потенциал за развитие на селското стопанство и капацитет за водноелектрическа енергия. В ДРК има и петрол. Въпреки потенциала на природните си ресурси, в момента ДРК е една от най-слабо развитите държави. Икономическият упадък започва в резултат на хищническите икономически практики, лошото управление и недостатъчните инвестиции по време на управлението на бившия президент Мобуту. Продължителният конфликт в региона на Големите езера от началото на 90-те години на миналия век насам води до разрушителни последици за икономиката: нанесени са значителни щети на инфраструктурата, много от институциите са унищожени, изгубват се активи и инвестициите спират [6].

6. След идването на власт на Джоузеф Кабила през 2001 г.и края на гражданската война се наблюдава известно макроикономическо възстановяване. Правителството е приложило програма за реформи, целяща възстановяване на макроикономическата стабилност, насочване на ресурси към рехабилитация на инфраструктурата и реформиране на държавната администрация и банковия сектор. В "сивия" сектор се развива значителна икономическа дейност извън контрола на държавата. Това сериозно накърнява приходите от данъци. Държавният бюджет за 2013 г. е 8 млрд. щатски долара, което е незначителна сума, като се имат предвид размерът на държавата, населението и богатството от ресурси.

7. Недостатъчната и остаряла инфраструктура е основна пречка пред икономическия растеж, социалното развитие, ефективната публична администрация, сигурността и изграждането на усещане за национално единство. Изключително голямо предизвикателство е обширната и разпокъсана територия, която правителството не контролира.

КАРТА

ДЕМОКРАТИЧНА РЕПУБЛИКА КОНГО — АДМИНИСТРАТИВНА КАРТА

+++++ TIFF +++++

© Европейска сметна палата.

8. Показателите, свързани с бедността и уязвимостта, не сочат признаци на подобрение. През 2011 г., индексът на човешкото развитие за ДРК е 0,286, което нарежда страната на последно място сред 187 държави, за които се сравняват данни [7]. Около 70 % от населението живее под прага на бедността [8]. Продължителността на живота е 48 години [9]. Държавата не е в състояние да задоволи образователните потребности на своите граждани [10]. Въпреки изобилието от природни ресурси, производството на храна в ДРК остава слабо — около 70 % от населението не е продоволствено осигурено, а близо 14 % от децата до петгодишна възраст страдат от остра форма на недохранване [11].

9. Основно предизвикателство пред развитието е лошото управление. Недостатъчният капацитет на правителствените отдели за предоставяне на основни услуги е въпрос от централно значение във връзка с нестабилността в страната. Лошото ръководство, липсата на професионализъм, ограничените възможности за кариера, неадекватното управление на човешките ресурси, ниските заплати [12] и лошите условия на труд са част от причините за неефективността на публичната администрация. Много от "публичните" услуги трябва да се заплащат, за да се компенсира невъзможността на държавата да ги предоставя. Корупцията е широко разпространена: световната класация на организацията "Трансперънси интернешънъл" за възприятие на корупцията (за 2011 г.) нарежда ДРК на 168-мо място сред 182 оценени държави (вж. също така точка 82).

ПОЛИТИЧЕСКА СИТУАЦИЯ И СЪСТОЯНИЕ НА ИНСТИТУЦИИТЕ

10. Провеждането на президентски и парламентарни избори през 2006 г., след края на режима на Мобуту през 1997 г., представлява голямо политическо постижение. Изборите се провеждат след важни усилия за изграждане на мира, създали основа за установяване на управление на националното единство, което спомага за създаването през юни 2003 г. на правителство на прехода, ръководено от президента Джоузеф Кабила [13].

11. Конгоанските власти закъсняват при подготовката на предвидените в конституцията президентски и парламентарни избори през ноември 2011 г. След противоречиво изменение на конституцията провеждането на президентските избори се ограничава само до един кръг, което оставя малка възможност на опозицията да излезе победител. Липсата на сътрудничество с чуждестранните партньори, лошото управление и планиране на избирателните дейности силно накърнява доверието в националната избирателна комисия (CENI) и в резултатите от изборите [14].

12. Нестабилността и насилието в източната част на ДРК продължават да са основна причина за безпокойство. Основните причини за тях са слабостта на държавата, етническото напрежение, териториалните спорове, присъствието на въоръжени групировки, както чужди [15], така и конгоански, и липсата на пълно прилагане на мирните споразумения [16]. Незаконната експлоатация на богатството от минерални полезни изкопаеми в региона продължава да разпалва конфликта. Много международни и двустранни партньори участват в реформата на сектора за сигурност. Както е видно от неспособността на националната армия на ДРК да се справи с бунтовниците и въоръжените отряди, резултатите от реформата са слаби.

СЪТРУДНИЧЕСТВО НА ЕС С ДЕМОКРАТИЧНА РЕПУБЛИКА КОНГО В ПЕРИОДА 2003—2011 Г.

13. В периода 1992—2002 г. сътрудничеството на ЕС с ДРК е преустановено поради липсата на напредък в политическия процес на демократизация, високото равнище на корупция, лошото икономическо управление и различията в политиките на държавите — членки на ЕС спрямо ДРК. През този период ЕС запазва активно присъствие чрез предоставянето на хуманитарна помощ, финансирана от ГД "Хуманитарна помощ и гражданска защита").

14. Сътрудничеството за развитие с ЕС се подновява след подписването на Глобалното всеобхватно споразумение през декември 2002 г. и ратифицирането му в Сън Сити (Южна Африка) през април 2003 г. Финансовата подкрепа на ЕС за ДРК в периода 2003—2011 г. достига 1868 млн. евро, като се състои от 72 % (1344 млн. евро) помощ за сътрудничество за развитие, 23,5 % (439 млн. евро) хуманитарна помощ и 4,5 % (85 млн. евро) — за сътрудничество в сферата на политиката и сигурността.

СЪТРУДНИЧЕСТВО ЗА РАЗВИТИЕ

15. Основният инструмент на сътрудничеството за развитие с ДРК е ЕФР. През септември 2003 г. в рамките на деветия ЕФР са подписани стратегически документ за страната и национална индикативна програма (НИП) за първоначална сума от 171 млн. евро, които са свързани с четири основни приоритета: i) макроикономическа подкрепа, насочена към откриване на достъп до възможности за намаляване на дълга; ii) подпомагане на сектора на здравеопазването; и iii) изграждане на институциите и подкрепа за прехода към демокрация.

16. През ноември 2003 г. след решение на Съвета [17] към посочената сума са добавени 105 млн. евро за осигуряване на финансова подкрепа за демократичния преход. През юни 2005 г. при междинния преглед на деветия ЕФР са разпределени още 270 млн. евро и е добавена транспортната инфраструктура като централен сектор. В края на 2011 г. общата сума на разпределените средства от деветия ЕФР възлиза на 625 млн. евро [18].

17. Първоначално разпределените средства съгласно НИП за десетия ЕФР от септември 2008 г. са 561,7 млн. евро. Разпределените средства за непредвидени нужди са увеличени от 47,7 млн. евро през 2008 г. на 120 млн. евро през 2010 г., основно във връзка с дейности за възстановяване на инфраструктурата в източната част на ДРК и за справяне с последиците от увеличените цени на храните в световен мащаб и финансовите кризи. Разпределените средства по десетия ЕФР в момента възлизат на 709 млн. евро (юни 2013 г.).

18. Стратегията за сътрудничество в рамките на десетия EФР е насочена към три централни сектора:

а) подкрепа на централизираното и децентрализираното управление, на реформата в управлението на публичните финанси (УПФ) и на реформата в сектора за сигурност (правосъдие и полиция);

б) подкрепа в областта на инфраструктурата и транспорта за възстановяване и подобряване на пътищата и водните пътища;

в) здравеопазване.

19. Подкрепата в периферните сектори е насочена основно към регионални мерки за интеграция и към управлението на горския фонд.

20. Таблицата представя преглед на разпределените средства съгласно НИП за деветия и десетия ЕФР.

ТАБЛИЦА

РАЗПРЕДЕЛЕНИ СРЕДСТВА ОТ ДЕВЕТИЯ И ДЕСЕТИЯ ЕФР

(в млн. евро) |

Девети ЕФР | Десети ЕФР |

| | % | | | % |

Програмирано финансиране | | | Програмирано финансиране | | |

Централни сектори | | | Централни сектори | | |

Здравеопазване | 80 | 14 | Управление | 130 | 23 |

Инфраструктура | 50 | 9 | Инфраструктура | 276 | 49 |

Макроикономичека подкрепа | 106 | 19 | Здравеопазване | 91 | 16 |

Подкрепа за институциите/управлението | 105 | 19 | | | |

Междинна сума | 341 | | Междинна сума | 497 | |

| | | | | |

Периферни сектори | | | Периферни сектори | | |

Избори | 105 | 19 | Устойчиви преродни ресурси, регионални мерки, МТС [8888] | 72 | 13 |

Природни ресурси, РДР [9999], други | 104 | 19 |

Междинна сума | 209 | | Междинна сума | 72 | |

Общ размер на помощта по програмата | 550 | | Общ размер на помощта по програмата | 569 | |

Размер на помощта извън програмата | 75 | | Размер на помощта извън програмата | 140 | |

Общо | 625 | | Общо | 709 | |

ТЕМАТИЧНИ БЮДЖЕТНИ РЕДОВЕ НА ЕС

21. В периода 2003—2011 г. помощта от общия бюджет на ЕС възлиза на 147 млн. евро, основно от Инструмента за сътрудничество за развитие (ИСР) за подпомагане на недържавни участници в развитието и програми за продоволствена сигурност. Европейският инструмент за демокрация и права на човека (ЕИДПЧ) е използван за подпомагане на жертвите на изтезания и за насърчаване на демокрацията и върховенството на закона, правата на човека и основните свободи, и недържавните участници. Със средства от Инструмента за стабилност (ИС) са финансирани мерки за стабилизиране в източната част на ДРК и подпомагане на полицията, като Програмата за подкрепа на мира и стабилността в източната част на ДРК (вж. точки 52 и 54).

ХУМАНИТАРНА ПОМОЩ

22. Благодарение на отпуснатите около 500 млн. евро в периода 2003—2012 г., ГД "Хуманитарна помощ и гражданска защита" (ECHO) е най-големият донор на хуманитарна помощ в ДРК. Помощта е насочена основно към източната част на страната.

СЪТРУДНИЧЕСТВО В СФЕРАТА НА ПОЛИТИКАТА И СИГУРНОСТТА

23. Дипломатическият принос на Съвета на ЕС към усилията за стабилизиране на региона включва последователни назначения на специални представители на ЕС (СПЕС) с мисия за стабилизиране на държавите от региона на Големите африкански езера, по-специално по време на фазата, следваща прехода в ДРК. Акцентът е поставен върху реформата в сектора за сигурност и насърчаването на демократичните институции.

24. ЕС също така провежда и установява пет мисии в рамките на Общата политика за сигурност и отбрана (ОПСО) в ДРК: две военни операции ("Артемис" и EUFOR RD Congo) и три цивилни мисии (EUPOL "Киншаса" (2005—2007 г.), EUPOL ДРК (2007 г.—текуща) и EUSEC RDC (2005 г.—текуща). Последните две цивилни мисии имат за цел да допринесат за реформата в сектора за сигурност.

ОБХВАТ И ПОДХОД НА ОДИТА

25. Целта на Сметната палата бе да извърши оценка на това дали помощта от ЕС за управлението в ДРК е ефективна. Одитът се съсредоточи върху два въпроса:

а) съответства ли подкрепата на ЕС за управлението на нуждите и успява ли да постигане планираните резултати?

б) взема ли Комисията предвид в достатъчна степен ситуацията на нестабилност в ДРК при изготвянето на програмите на ЕС?

26. В обхвата на одита бяха включени подкрепата на ЕС в периода 2003—2011 г. за процеса на провеждане на изборите, за реформата в сектора за сигурност (правосъдие и полиция) и в управлението на публичните финанси, както и за децентрализацията.

27. Одитът се проведе през март—декември 2012 г., като в неговите рамки бяха осъществени:

а) преглед на основните документи на политиката в гореспоменатите области, преглед на стратегическите документи за страната и националните индикативни програми за деветия и десетия ЕФР и разговори със служители на Европейската комисия и ЕСВД в Брюксел;

б) преглед на 16 програми, финансирани от ЕС; целта на извършения преглед беше да оцени ефективността на отделните интервенции, които получиха оценка по методологията на Комисията за извършване на мониторинг, ориентиран към резултатите (МОР) (вж. приложения I и II);

в) посещение на ДРК в периода 28 май— 14 юни 2012 г., по време на което одиторите на Сметната палата проведоха разговори със служители на делегацията на ЕС, конгоанските власти, други основни партньори за развитие и представители гражданското общество; бяха направени посещения във връзка с програми в Киншаса, Долно Конго, Южен и Северен Киву;

г) консултация с експерт от Конго, специалист по въпросите на управлението и политиката на взаимоотношенията между държавата и обществото, проведена в етапите на подготовка на одита и на доклада.

КОНСТАТАЦИИ И ОЦЕНКИ

ПОДКРЕПАТА НА ЕС ЗА УПРАВЛЕНИЕТО В ДЕМОКРАТИЧНА РЕПУБЛИКА КОНГО ОТГОВАРЯ НА НУЖДИТЕ, НО ПОСТИГНАТИТЕ РЕЗУЛТАТИ КАТО ЦЯЛО СА ОГРАНИЧЕНИ

28. Сметната палата извърши проверка на това дали подкрепата на ЕС за управлението в ДРК:

а) е част от стабилна стратегия за сътрудничество, насочена към основните нужди на страната и съответстваща на политиката на ЕС за отговор в ситуации на нестабилност;

б) е постигнала или има вероятност да постигне очакваните резултати.

ПОДКРЕПАТА НА ЕС ЗА УПРАВЛЕНИЕТО В ДРК Е ЧАСТ ОТ ОБЩА СТАБИЛНА СТРАТЕГИЯ ЗА СЪТРУДНИЧЕСТВО

29. Стратегията на ЕС за сътрудничество се основава на съответна оценка на политическата, икономическата, социалната ситуация и на положението във връзка със сигурността в ДРК. В рамките на деветия ЕФР Комисията постепенно е установила стратегия за сътрудничество, съответстваща на променливата ситуация след конфликта и на липсата на национална стратегия за намаляване на бедността преди 2006 г. Подкрепата за изборния процес е от решаващо значение за изграждането на институциите и прехода към демокрация. Възстановяването на инфраструктурата, по-специално в сектора на здравеопазването, е било силно необходимо за подобряване на условията на живот на населението. Макроикономическата подкрепа в рамките на инициативата за тежко задлъжнелите бедни държави спомага за възстановяването на макроикономическата стабилност и подготвя почвата за реформата в УПФ и за развитие [19].

30. Стратегията в рамките на десетия ЕФР е правилно изградена върху същите принципи. Нейната цел е да се справи с предизвикателствата по отношение както на политическото, така и на инфраструктурното възстановяване чрез подпомагане на управлението, здравеопазването и транспортната и водната инфраструктура. Тези цели съответстват на приоритетите, залегнали в националния стратегически документ за намаляване на бедността и растеж [20] и в програмата на правителството за приоритетни действия [21]. Една от слабостите е, че подкрепата за цикъла от избори през 2011 г., макар и да съответства на приоритетното място, отредено на управлението, липсва в стратегията, определена в стратегическия документ за страната, и от разпределението на финансовите средства в НИП. Това е довело до намаляване на възможностите на Комисията да реагира по съответен начин на основните проблеми при подготовката на изборите (вж. точки 11, 40, 41, 87 и 90).

31. Подкрепата за управлението заема централно място в стратегиите за сътрудничество в рамките на деветия и десетия ЕФР, тъй като доброто управление е от основно значение за мира, стабилността и развитието. Тя обхваща определен кръг от основни области, като се стреми да подпомага дългосрочните реформи в тях и по този начин да засили капацитета на държавата за поемане на основните и` функции във връзка с върховенството на закона, сигурността и управлението на публичните ресурси.

32. В съответствие с политиката на ЕС за отговор в ситуации на нестабилност, сътрудничеството за развитие е съчетано с хуманитарна помощ, финансирана от ГД "Хуманитарна помощ и гражданска защита", както и със сътрудничество в сферите на политиката и сигурността, по-специално в източната част на ДРК, върху чиято територия правителството не упражнява суверенен контрол.

33. Следователно стратегията за сътрудничество следва един всеобхватен подход, включващ подкрепа в сферите на сигурността, политиката, икономиката и развитието, както и хуманитарна помощ, в съответствие с принципите за добро международно участие в нестабилни държави на Организацията за икономическо сътрудничество и развитие/Комитета за подпомагане на развитието (ОИСР/КПР) и с политическата рамка на ЕС.

34. Стратегията за сътрудничество на ЕС се концентрира върху подкрепата за централното управление и източната част на ДРК. Това отразява приоритетното място, отредено на засилването на капацитета на държавата и необходимостта от справяне с мащабната хуманитарна криза в региона. Стратегическият документ за страната в рамките на десетия ЕФР обаче не обръща достатъчно внимание на допълването в географски аспект между стратегията за сътрудничество на ЕС и програмите на държавите — членки на ЕС и на другите партньори за развитие. Както изглежда, другите партньори също насочват значителна част от помощта си към източната част на страната, както и към двете най-богати провинции (Долно Конго и Катанга). Поради това съществува риск от дисбаланс при разпределяне на помощта за развитие в ущърб на по-бедните провинции [22].

ПОДКРЕПАТА НА ЕС ЗА УПРАВЛЕНИЕТО ОТГОВАРЯ НА НУЖДИТЕ ВЪВ ВСИЧКИ ОБЛАСТИ, НО ПОСТИГНАТИЯТ НАПРЕДЪК Е НЕРАВНОМЕРЕН И КАТО ЦЯЛО ОГРАНИЧЕН

35. Сметната палата установи, че по-малко от половината проверени програми са постигнали или има вероятност да постигнат планираните резултати и че устойчивостта в повечето случаи изглежда нереалистична като възможност (вж. оценките в колоните "Резултати" и "Устойчивост" в приложение I).

ПОДКРЕПА ЗА ПРОЦЕСА НА ИЗБОРИТЕ

36. Непосредствен приоритет след края на гражданската война е извеждането на страната от войната и насочването и` по пътя на помирението, единството и мира. След споразумението от Претория, на 30 юни 2003 г. започва процесът на прехода със създаването на правителство на прехода, чиято основна цел е да въведе демокрацията чрез провеждането на честни, основани на състезателното начало, прозрачни и демократични избори. Постигането на тази цел се усложнява от необичайния начин за разпределяне на властта, прилаган от правителството, и от различните възгледи на изтъкнатите политически лидери относно характера на прехода и възстановяването. Провеждането през 2005 г. на референдум относно конституцията и на избори през 2006 г. отбелязват края на преходния период [23]. Следващият цикъл от избори започва през ноември 2011 г.

37. Основната цел на ЕС в периода след възобновяването на структурното сътрудничество с ДРК (вж. точка 13) е съчетаване на процеса на политически преход с възстановяване на демокрацията. Във връзка с първите цикли на изборите (през 2005 и 2006 г.) Комисията е финансирала следните две програми като част от доверителен фонд с множество донори, управляван от Програмата за развитие на ООН (ПРООН):

а) програма Programme d’Appui au Processus Électoral (PAPE), [24] приета през ноември 2004 г., предоставя 105 млн. евро от допълнителния пакет от средства, разпределени от Съвета през юли 2003 г. (вж. точка 16);

б) второто финансиране от програма PAPE, прието през ноември 2005 г., е в размер на допълнителни 60 млн. евро към първата програма, предоставени от планираната помощ за периферни сектори в рамките на деветия ЕФР.

38. За да подпомогне подготовката и организирането на втория цикъл от избори, Комисията предоставя средства и за доверителен фонд, управляван от ПРООН, поставила началото на програма Programme d’Appui au Cycle Électoral (PACE I) [25] през 2007 г. за запазване и укрепване на наличната институционална инфраструктура с цел подготовка на втория цикъл от избори. От ЕФР са финансирани две програми:

а) деветият ЕФР осигурява 3 млн. евро по програма Appui à la CENI (Подкрепа за CENI), започнала през ноември 2007 г.;

б) десетият ЕФР осигурява 47,5 млн. евро за програма Programme d’Appui au Cycle Électoral 2011-2013 (PACE II) [26], започнала през май 2011 г.

39. Двете програми на ЕС за подпомагане на процеса на изборите през 2005—2006 г. са постигнали повечето от целите си чрез общо взето задоволителен своевременен принос за необходимата за провеждането на изборите подготовка, което се потвърждава от Мисията на ЕС за наблюдение на изборите [27]. Чуждестранните партньори на ДРК считат процеса за успешен по отношение на организацията на логистиката, предвид огромното и необичайно предизвикателство във връзка със ситуацията в страната. ЕС и другите чуждестранни партньори са постигнали успех по отношение на провеждането на изборите за президент и парламент. Един голям недостатък обаче е липсата на подкрепа за местните избори, които също са били насрочени, но така и не се провеждат.

40. Целите на помощта от ЕС за провеждане на президентските избори през 2011 г. не са постигнати. Както е предвидено, подготовката и организацията на президентските и парламентарните избори през 2011 г. се ръководи от конгоанските власти. Процесът обаче е зле управляван и има значителни закъснения при стартирането на процеса на подготовка. Когато международната общност най-после реагира, вече е твърде късно изборите да се проведат по задоволителен начин. Определянето на състава на CENI също значително се забавя [28]. Представителите на властта внимателно подбират членовете и` и изключват опозиционно настроените представители на гражданското общество.

41. През януари 2011 г. е изменена конституцията: процедурата за избор на президент е ограничена в рамките на един кръг, което не оставя големи възможности на опозицията за постигане на победа. Международната общност реагира мудно с аргумента, че това е въпрос, свързан с националния суверенитет. Това не е основателно, що се отнася до Комисията и държавите — членки на ЕС: съгласно Споразумението от Котону те имат възможност да участват в политически диалог и процедура за провеждане на консултации, ако счетат, че страната партньор не изпълнява свое задължение във връзка със зачитането на правата на човека, демократичните принципи и върховенството на закона [29].

42. Липсата на доверие, характерна за процеса на изборите през 2011 г., като и на демократична законност на изборните резултати, е призната от голяма част от гражданите на ДРК и международната общност [30]. Подкрепата, осигурена от международната общност, включително от Комисията, рискува да бъде приета като допринасяща за утвърждаването на режима в ущърб на населението.

ПОДКРЕПА ЗА СЪДЕБНАТА ВЛАСТ

43. Установяването на върховенство на закона е основна част от процеса на стабилизиране и възстановяване на ДРК. Историята на страната, белязана от нестабилност и конфликти, е довела до срив на държавните институции, което би могло да доведе до нови политически проблеми и насилие, ако институциите не бъдат възстановени чрез нови стабилни структури, насърчаващи върховенството на закона. ЕС отговаря на тези опасения, като предоставя помощ, насочена към източната част на ДРК, и подпомага дългосрочното преструктуриране на централните органи на съдебната система.

44. Сметната палата извърши проверка на две програми:

а) Програма Programme d’Appui à la Restauration de la Justice à l’Est de la République Démocratique du Congo (REJUSCO) с начало през 2006 г., представлява схема, финансирана от множество донори [31], за която приносът на ЕС е в размер на 7,9 млн. евро от деветия ЕФР;

б) компонента за правосъдие е програма Programme d’Appui à la Gouvernance (PAG), с финансиране в размер на 9 млн. евро от деветия ЕФР през януари 2007 г.

45. Програма REJUSCO цели да допринесе за: i) изграждане на капацитета на съдебната система в Северен и Южен Киву; ii) подобряване на работата на правосъдието, с цел да се гарантира честността и справедливостта на съдебния процес; и iii) подобряване на доверието на населението в посочените източни провинции в органите на тяхната съдебна власт чрез наблюдение на съдебните процеси и местата за лишаване от свобода и подпомагане на повишаването на обществената осведоменост относно нейните права и задължения, по-специално що се отнася до свързаното с пола насилие.

46. Макар и съответстващи на нуждите, тези амбициозни цели са изпълнени само отчасти, основно поради сложността на програмата, множеството процедури, трудната за работа среда и слабия диалог между партньорите и правителството. В резултат на това програмата е прекратена по-рано от първоначално предвиденото, а средствата от Комисията се намаляват. Въпреки че качеството на някои от резултатите от програмата, по-специално на сградите, е ниско, тя дава своя принос за подобряване на функционирането на съдилищата. Условията в местата за лишаване от свобода обаче все още са обект на критика и е необходима още много работа за подобряване на достъпа на населението до съдебната система и повишаване на доверието му в нея. Размириците в Гома (свързани с движението M23) предизвикаха катаклизъм в региона, който се превърна в заплаха за работата, извършена посредством помощта от ЕС (вж. точка 12).

47. Целта на компонента за правосъдие на програма PAG е подпомагане на реформата в съдебната система чрез: i) укрепване на капацитета на Ministère de la Justice et des Droits Humains (MJDH) [32], Comité Mixte de la Justice (CMJ) и Conseil Supérieur de la Magistrature (CSM) [33]; ii) подобряване на работата на съдебната система в провинция Киншаса; и iii) изготвяне на дългосрочна стратегия за политиката.

48. По време на посещението на Сметната палата програмата все още се намира в процес на изпълнение. Трудностите при сформирането на екипа за техническа помощ забавят изпълнението на дейностите с две години. В резултат на това една пета от бюджета на програмата е спрян. Очаква се програмата да постигне голяма част от планираните резултати по отношение на засилването на централните институции на съдебната система и съдебната власт в провинция Киншаса. Основен проблем е обстоятелството, че реформата в политиката не е приета преди края на програмата поради неефективността на CMJ. Това е довело до спирането на финансовата подкрепа за CMJ от страна на Комисията.

49. Устойчивостта на резултатите и за двете програми не е гарантирана поради недостатъчния национален бюджет за сектора на правосъдието, постоянните слабости във връзка с административния капацитет и недостатъчната ангажираност на националното правителство с реформата в политиката относно сектора.

ПОДКРЕПА ЗА ПОЛИЦИЯТА

50. Един от основните приоритети в институционалните реформи, предприети от конгоанските власти след годините на бездействие по време на управлението на Мобуту и продължителния въоръжен конфликт, е да се гарантира сигурността на населението. Основните слабости на конгоанската национална полиция са липсата на оборудване и инфраструктура, недостатъчното обучение и нередовното заплащане, които водят до демотивация. Основен проблем е културата на съсредоточаване на приходите в ръцете на висшестоящите, при която полицейските служители трябва да осигуряват ресурси за своите ръководители. Полицията, както и армията, се издържат на гърба на населението.

51. Основните цели на програмата на ЕС в началото на периода на прехода включват защитата на държавните институции и укрепването на вътрешната сигурност с цел гарантиране на процеса на прехода и подпомагане на провеждането на изборите. От 2005 г. програмата се стреми да подпомага един по-всеобхватен и дългосрочен процес, основен компонент от който е институционалната и управленската реформа на силите за сигурност.

52. Сметната палата извърши проверка на три програми в тази област:

а) програма Appui à la formation de l’Unité de Police Intégrée (UPI), започнала през май 2004 г., финансирана с 5 млн. евро от пакета за сътрудничество между държавите от АКТБ от деветия ЕФР [34];

б) програма за подкрепа на мира и стабилността в източната част на ДРК, започнала през юни 2008 г., с принос на ЕС в размер на10 млн. евро от ИС, включително 2,9 млн. евро за подпомагане на полицията;

в) програма Programme d’Appui à la Réforme de la Police Nationale (PARP, започнала през август 2010 г. и бюджет 11 млн. евро от десетия ЕФР;

53. Програмата за подпомагане UPI е проведена съвместно с EUPOL "Киншаса", полицейска мисия в рамките на ОПСО (вж. точка 24). Тя си поставя ограничен брой ясни и логични приоритети. Успява да създаде звено от хиляда висококвалифицирани полицейски служители с необходимата логистична подкрепа и оборудване, като постига планираните резултати във връзка с гарантирането на сигурността по време на националния референдум и изборите през 2005 и 2006 г. Сметната палата не успя да получи информация относно съдбата на оборудването и персонала след приключването на програмата. Поради това устойчивостта на резултатите е неизяснена.

54. Компонентът за полицията в рамките на програмата за подкрепа на мира и стабилизацията в източната част на ДРК отчасти е постигнал планираните резултати. Осигурени са сгради, съоръжения и оборудване за две мобилни звена за намеса и за регионалните полицейски центрове в Гома и Букаву. Строителните работи, по-специално тези в Букаву, са свързани с продължителни закъснения и качеството им е лошо. Към момента на посещението на Сметната палата финансираните съоръжения в Букаву все още не са действащи. Тези в Гома от своя страна не са действащи поради липсата на течаща вода и електричество, които полицейските органи е трябвало да осигурят и финансират. Към момента програмата не е показала ефективни резултати по отношение на подобряването на оперативния капацитет на полицията в региона. Бунтовете в Гома (на движението M23) вероятно допълнително са поставили под заплаха извършената със средства от помощта от ЕС работа (вж. точка 12).

55. Програма PARP цели подпомагане на реформата в конгоанската национална полиция чрез повишаване на координационния капацитет на Comité de Suivi de la Réforme de la Police (CSRP), реорганизация в управлението на финансовите и бюджетните ресурси и подобряване на инфраструктурата за обучение. Тя се изпълнява при координиране с техническата помощ, която EUPOL RDC осигурява на CSRP, друга полицейска мисия в рамките на ОПСО.

56. По време на посещението на Сметната палата програмата е на ранен етап от своето изпълнение. Тя успешно е създала база данни за човешките ресурси, което е основна стъпка от прилагането на реформата в полицията. Устойчивостта на посочената база данни обаче е повод за безпокойство, тъй като липсват планове относно поддръжката на информационно-технологичната система след края на финансираната от ЕС техническа помощ.

ПОДКРЕПА ЗА РЕФОРМАТА В УПРАВЛЕНИЕТО НА ПУБЛИЧНИТЕ ФИНАНСИ

57. През 2008 г. проверката на публичните разходи и финансовата отчетност (PEFA) установява, че УПФ се характеризира с дефицити в множество области, включително остаряла законова бюджетна рамка, неправилно бюджетно планиране и изпълнение и често използване на извънредни процедури. В основни сфери на дейност като отчетността и операциите с държавни ценни книжа не се спазват принципите на добрата практика и в действителност липсват механизми за външен надзор.

58. След проверката правителството прие и прилага с помощта на партньорите за развитие, сред които и ЕС, стратегически план за реформа в областта на публичните финанси, насочен към отстраняване на тези слабости през периода 2010—2017 г.

59. Сметната палата извърши проверка на три програми на ЕС:

а) компонента за публичните финанси на програма PAG, одобрен през 2007 г. и финансиран с 6,5 млн. евро от деветия ЕФР;

б) компонента на PAG за природните ресурси, финансиран от деветия ЕФР със средства в размер на 9 млн. евро;

в) програма Projet d’Appui à la Modernisation des Finances Publiques (PAMFIP), одобрен през май 2010 г. и финансиран със средства в размер на 10 млн. евро от десетия ЕФР.

60. Сметната палата извърши проверка и на две целенасочени програми за бюджетно подпомагане:

а) програма Appui budgétaire à la Stabilisation économique de la RDC [35], одобрена през август и декември 2009 г. и финансирана със средства в размер на общо 48,6 млн. евро от десетия ЕФР и ИСР;

б) програма Appui budgétaire pour atténuer les effets de la crise économique et financière en RDC [36], одобрена през декември 2010 г. и финансирана с 50 млн. евро от десетия ЕФР в рамките на инициативата за защита срещу уязвимостта FLEX (VFLEX), създадена през 2009 г.

61. Трите програми на ЕС за подпомагане, насочени към реформи в централното управление на публичните финанси, до момента са постигнали скромни резултати.

62. Компонентът за УПФ на PAG е засилил Comité d’Orientation de la Réforme des Finances Publiques (COREF) [37], който е основният орган между министерствата за координиране на реформата в УПФ. Той има принос и за приемането на Plan Stratégique de Réforme des Finances Publiques (PSRFP) [38] и е засилил капацитета на Inspection Générale des Finances (IGF) [39] на Commission Économique, Financière et Contrôle Budgétaire (ECOFIN) [40] на националния парламент чрез осигуряването на обучение, консултации и оборудване, както и чрез ремонтиране на служебните помещения.

63. Подпомагането на Висшия орган за финансов контрол (ВОФК) от друга страна е до голяма степен неуспешно. Въпреки че броят и капацитетът на служителите са увеличени, планираният ремонт на седалището на ВОФК е напълно спрян поради правен спор с изпълнителя. В резултат на това капацитетът за действие на ВОФК е сериозно засегнат.

64. Програма PAMFIP, която е логично продължение на програма PAG, цели укрепване на бюджетното планиране, отчетността и митническите услуги. По време на посещението на Сметната палата програмата се намира на ранен етап от изпълнението си, но вече среща трудности във връзка с наемането на експерти и координирането на определени дейности с другите донори.

65. Една от целите на двете целенасочени програми за подпомагане на бюджета е да допринесат за подобряване на УПФ. Те обаче не установяват взаимодействие с плана на правителството за реформи в УПФ и не определят свои приоритети при подпомагането. Не е ясно как такъв вид програми могат да постигнат поставената цел, при условие че средствата са отпуснати под формата на един транш с фиксиран размер, без да се поставят условия относно резултатите или изисквания във връзка с политическия диалог. Сметната палата отбелязва, че макар и страната да е изправена пред трудна икономическа и бюджетна ситуация и ниските заплати да са една от причините за неефективността на правителствените отдели (вж. точка 9), заплатите на членовете на парламента са увеличени от 1500 щатски долара през периода на прехода съответно на 6000 и 13000 щатски долара през 2006 и 2012 г. През 2011 г. разходите на Президентството, Министър-председателя, Народното събрание и Сената възлизат на 11 % от общите бюджетни разходи и надвишават почти три пъти сумите, похарчени за здравеопазване [41].

66. Приемането на стратегическия план за реформа в публичните финанси е показател за ангажираността на правителството с реформата в УПФ, за което допринася координираната подкрепа от страна на партньорите за развитие. Както и при програмите на ЕС в други области обаче, недостатъчните бюджетни средства и лошото управление на публичните финанси будят съмнения относно капацитета на подпомаганите от програмите PAG и PAMFIP институции да продължат дейността си и да поддържат сградите и оборудването без помощ от донорите.

67. Икономическото бъдеще на ДРК и изгледите за подобряване на управлението са тясно свързани с начина на управление на значителните природни богатства на страната. Приключването на конфликта и провеждането на изборите обаче все още не са превърнали природните ресурси на ДРК в движеща сила на развитието. В този контекст компонентът на PAG относно природните ресурси цели засилване на капацитета на основните институции за управление на секторите на добива на полезни изкопаеми и на горите, подобряване на условията за привличане на инвестиции и увеличаване на приходите.

68. При проверката, извършена около година и половина преди края на оперативния му период, резултатите, постигнати от компонента на PAG относно природните ресурси, са скромни. Една от причините е неадекватната оценка на нуждите, която не е успяла да определи някои основни слабости при управлението на природните ресурси като незаконната им експлоатация, корупцията, липсата на надеждни данни, слабите механизми за контрол и митнически проверки, произволното данъчно облагане, слабата производителност и ниското качество на обработка на стоките. Съществуват слабости и в изготвянето на програмата, довели до сериозно забавяне на изпълнението и до необходимостта от отмяна на много от планираните дейности.

69. Въпреки че програмата е допринесла за засилване на капацитета на някои институции, за много от резултатите няма вероятност да бъдат постигнати. Сред тях са приемането на национален план за горското стопанство, преразглеждането на кодекса за миннодобивната дейност и укрепването на веригата за експлоатация, преработка и реализиране на пазара на ресурсите.

ПОДКРЕПА ЗА ПРОЦЕСА НА ДЕЦЕНТРАЛИЗАЦИЯ

70. Децентрализацията в ДРК е предмет на продължителен политически дебат, който се връща на дневен ред с приемането на конституцията през 2006 г. Тя има три измерения (политическо, административно и бюджетно) и цели насърчаване на демокрацията и засилване на политическата отчетност на местно равнище, като същевременно подобри предоставянето на услуги на гражданите.

71. Сметната палата извърши проверка на две програми:

а) програма Projet d’Appui au Démarrage de la Décentralisation en RDC (PA2D) [42], одобрена през май 2010 г. и финансирана със средства от десетия ЕФР в размер на 15 млн. евро;

б) програма Programme d’Appui aux Parlements (PAP) [43], одобрена през май 2010 г. и финансирана със средства от десетия ЕФР в размер на 5 млн. евро.

72. Целта на PA2D е да улесни преминаването към децентрализация чрез подпомагане на органите, на които е възложено ръководството на реформата за децентрализация на национално равнище, както и да засили административния капацитет на провинциите Киншаса и Северен Киву. PAP се стреми да допринесе за утвърждаването на демокрацията в ДРК чрез засилване на капацитета на Народното събрание, Сената и двата регионални парламента на провинциите Киншаса и Северен Киву.

73. По време на посещението на Сметната палата и двете програми се намират на ранен етап от изпълнението си, но изгледите им за успех са ограничени. Те се сблъскват със сериозни проблеми вследствие на различни причини, основните измежду които са недостатъците на конгоанската администрация, отлагането на изборите в провинциите и недостатъчната политическа ангажираност на националните органи да следват целта за децентрализация. На този етап настоящото президентство прави опити за консолидиране на властта. Децентрализацията изисква споделяне на властта, каквото в момента президентът не е склонен да осъществи. При тези обстоятелства е под въпрос устойчивостта на резултатите, които двете програми биха могли да постигнат, освен ако не настъпи значителна промяна в политическата обстановка.

74. Въпреки преобладаващия обществен консенсус в държавата относно необходимостта от децентрализация, правителството не желае да продължи с реформата. Поради това подходът "отгоре-надолу" с център Киншаса, прокарван от чуждестранните партньори на ДРК, включително Комисията, разполага с ограничен потенциал за успех в насърчаването на осъществяването на децентрализацията. Органите за управление на равнище провинции се обявяват в подкрепа на ползите от децентрализацията, които се очаква да придобият, но не желаят да поемат отговорността за предоставяне на услуги на гражданите, с които тя е свързана. Една политическа пречка са неравностойните активи, с които различните провинции разполагат: на две от тях (Долно Конго и Катанга) се дължат повече от половината от данъчните приходи на страната.

75. В резултат на това процесът на децентрализация е значително забавен:

а) много от правните инструменти за децентрализация все още не са приети;

б) процесът във връзка със задържането на бюджетните приходи на местно равнище все още не е приложен [44];

в) местните избори, за които се предвижда да се проведат през 2008 г. и които са пренасрочени за 2011 г., така и не се осъществяват. Провинциалните избори, предвидени за 2011 г., са отложени [45];

г) създаването на 26 провинции вместо сегашните единадесет трябваше да е приключило през май 2010 г., но законът за това все още не е приет.

КОМИСИЯТА НЕ Е ВЗЕЛА ПРЕДВИД В ДОСТАТЪЧНА СТЕПЕН НАЦИОНАЛНАТА СИТУАЦИЯ НА НЕСТАБИЛНОСТ ПРИ ПОДГОТОВКАТА НА ПРОГРАМИТЕ НА ЕС

76. Сметната палата извърши проверка относно това дали Комисията:

а) е обърнала достатъчно внимание на основните рискове за ефективността на програмите на ЕС;

б) е определила ясни и постижими цели;

в) е използвала по съответен начин възможността за обвързване на помощта с изпълнението на определени условия, както и политическия диалог за насърчаване на ангажираността на конгоанските власти с подобряването на управлението.

НЕ Е ОБЪРНАТО ДОСТАТЪЧНО ВНИМАНИЕ НА РИСКОВЕТЕ

77. Външната помощ се осъществява във високорискова среда, което важи с още по-голяма сила за нестабилните държави. Както и останалите партньори за развитие, Комисията не може да избегне поемането на рискове. Тя обаче следва да ги управлява така, че да ги ограничи възможно най-силно.

78. Комисията е добре запозната със ситуацията в ДРК и с причините и последиците от нестабилността на държавата. При изготвянето на проверените от Сметната палата програми тя е идентифицирала множество рискове и е взела предвид изводите от прилагането на предишни програми. Комисията е отчела трудната обстановка и слабата държавна администрация при избора си на начините за предоставяне на помощта и при прилагането на система за контрол. Тя обаче не е извършила оценка на вероятността от възникване на риск или потенциалното му въздействие върху програмите. В много случаи в подготвителните документи се посочват само предположения и/или рискове във връзка с ефективността на програмите, въпреки че е добре известно наличието на сериозни проблеми, по-специално свързани с недостатъчната ангажираност на националните органи с реформата и слабия им институционален и финансов капацитет за осигуряване на устойчивост на резултатите след приключване на програмите на ЕС.

79. В програмните документи не се споменават няколко важни риска, по-специално липсата на политическа воля, измамите и корупцията, които са въпрос, предизвикващ сериозно безпокойство в ДРК (вж. точка 9). Други рискове са подценени — като проблемите с транспорта и съобщенията, ограниченият капацитет на националните органи за усвояване на средствата (вж. точка 82, буква в) и трудностите, свързани с наемането на международни експерти и местни изпълнители с необходимото оборудване и квалифицирана работна ръка, особено в отдалечените и често нестабилни източни части на ДРК (вж. точка 82б).

80. В проверените от Сметната палата програми липсват последователни мерки за предотвратяване или ограничаване на основните конкретни рискове, установени в съответните области, както и насоки за управляващите проектите и службите на Комисията относно начина на действие в случай на действително настъпване на рискове.

81. Подходът за насочване на помощта, възприет по отношение на програмите за подпомагане на бюджета за 2009 г., не води до предотвратяване или намаляване на рисковете. Средствата за бюджетно подпомагане се сливат с другите ресурси в бюджета на партньорската държава (т.е. се "абсорбират") и не могат да бъдат проследени след етапа на постъпването им в бюджета. Те са обект на същите слабости и рискове по отношение на УПФ като останалите средства от националния бюджет (вж. точка 65).

ПОСТАВЕНИТЕ ЦЕЛИ ЧЕСТО СА ТВЪРДЕ АМБИЦИОЗНИ

82. Неадекватната оценка на рисковете до голяма степен е допринесла за поставянето на прекалено амбициозни цели при седем от проверените от Сметната палата програми:

а) целта на програма PACE (вж. точка 38) и на подкрепата за CENI (вж. точки 11 и 40) да допринесат за провеждането на демократични избори е нереалистична предвид ограничените възможности за провеждане на диалог между конгоанските власти и международната общност за навременната подготовка за процеса на изборите през 2011 г.;

б) целите на програма REJUSCO (вж. точки 45 и 46) са твърде амбициозни предвид ситуацията след конфликта в източната част на ДРК; програмата например не отчита недостига от строителни и консултантски предприятия със съответен квалифициран персонал и оборудване; тя включва и сложна структура на управление, както и съчетаване на разнородни правила и процедури; в хода на изпълнение на програмата се налага ограничаване на мащаба и` , като в крайна сметка тя е спряна след разкрития на Европейската служба за борба с измамите (ОЛАФ) във връзка с договори за възлагане на строителни работи;

в) междинната оценка на компонента на PAG за правосъдието (вж. точки 47 и 48) заключава, че със своите 35 планирани дейности и бюджет с размер близък до този на годишния бюджет на Министерството на правосъдието [46], програмата не е добре приспособена към ограничената структура и капацитет за усвояване на средства на министерството; в хода на прилагането и` се е наложило значително ограничаване на нейния обхват;

г) компонентът на PAG за природните ресурси (вж. точки 67—69) има множество приоритети, широк кръг от дейности и нужди от експертни знания; това е довело до значителни трудности, както и до необходимост от значително намаляване на мащаба на програмата в хода на изпълнението и` ;

д) PA2D (вж. точки 71—73) не отчита в достатъчна степен факта, че процесът на децентрализация се движи по инициатива на донорите; от самото начало конгоанското правителство с неохота подпомага реформата; много от правните инструменти във връзка с децентрализацията все още не са приети и голяма част от наблюдателите считат процеса за неуспешен; одобрената през 2009 г. програма на практика е замразена;

е) при определянето на целите на PAP (вж. точки 71—73) не е взет в достатъчна степен предвид рискът от отлагане на изборите за Сенат и за органи за управление на провинциите, което забавя сериозно осъществяването на целите на програмата.

ОБВЪРЗВАНЕТО НА ПОМОЩТА С УСЛОВИЯ И ПОЛИТИЧЕСКИЯТ ДИАЛОГ НЕ СА ПЪЛНОЦЕННО ИЗПОЛЗВАНИ

83. Програмите на ЕС обхващат не само финансирането на планираните дейности, но и два други компонента, които трябва да се съчетаят така, че да се увеличат максимално предпоставките за правилно изразходване на средствата от ЕС:

а) споразумение с партньорската държава относно условията, свързани с целите и рисковете на програмата;

б) политически диалог с правителството относно определянето и изпълнението на подходящи политики и стратегии на реформата;

УСЛОВИЯ

84. Във връзка с проверените от Сметната палата програми Комисията е използвала обвързването на помощта с изпълнението на условия по начин, който значително е намалил потенциалния стимулиращ ефект по отношение на ангажираността на националните органи с реформата и възможността Комисията да използва поставянето на условия като инструмент в политическия диалог с правителството.

85. Както Сметната палата вече установи във връзка с подпомагането от ЕФР на програми за пътната инфраструктура в Субсахарска Африка [47], Комисията рядко е поставяла предварителни условия, които конгоанските власти да трябва да изпълнят, за да може да се даде начало на съответната програма, да се обяви търг или да се подпише споразумение. По отношение на проверените програми са установени малко на брой примери за такъв подход, като предварително приемане на определено законодателство или предоставяне на подходящ терен.

86. Определените условия не са правно обвързващи, а обикновено са представени в споразуменията за финансиране като "съпътстващи мерки", които трябва да бъдат предприети от конгоанските власти. Често те са неясно определени (напр. постепенно да се увеличат разходите за поддръжка в зависимост от възможностите на бюджета) или нереалистични (напр. да се осигури адекватна поддръжка).

87. Поради това за Комисията е трудно да следи за спазването на условията и да предприема своевременни съответни мерки в случай на неизпълнение. Комисията е взела решение за спиране на изплащането на средства от ЕС само в един случай: с оглед на нередностите, наблюдавани по време на президентските избори през 2011 г., Комисията взема координирано решение с участието на другите донори да откаже да извърши последното плащане. Това обаче представлява недостатъчна ответна мярка, предприета със закъснение.

ПОЛИТИЧЕСКИ ДИАЛОГ

88. Комисията е основен участник в насърчаването на политическия диалог с конгоанските власти в координация с останалите донори. Тя участва активно в рамката за подпомагане на страната (РПС) и различните тематични работни групи, които формират институционалната рамка за диалог между браншовите министерства, донорите и представителите на гражданското общество. Тя финансира органи, формирани от различни министерства, на които е отредена главна роля в процеса на реформите и при координацията с донорите [48]. Комисията поддържа диалог с правителството и по време на подготовката и преразглеждането на стратегиите за сътрудничество в рамките на деветия и десетия ЕФР, изготвянето и наблюдението на изпълнението на отделни програми и провеждането на съвместни ежегодни прегледи на сътрудничеството с ЕС.

89. Качеството на политическия диалог обаче е белязано от няколко основни слабости:

а) тематичните работни групи не са ефективна трибуна за координиран политически диалог; до средата на 2009 г. повечето от тях работят без план за действие и нямат ясна мисия, цели, задължения, бюджет и график на работа; често браншовите министерства не участват активно и на срещите не се решават съответните въпроси; положени са всички възможни усилия за подобряване на дейността на работните групи, но оценката, извършена от Министерството на планирането през 2011 г. установява, че остават много проблеми;

б) макар че това незадоволително положение отчасти е в резултат на слабия национален административен капацитет, конгоанските власти са предпочели подход на двустранен политически диалог с всеки от донорите, така че да се възползват от евентуалните разлики в становищата и от конкуренцията между донорите; за това е спомогнала недостатъчната координация между донорите на политическия диалог, включително между Комисията и държавите — членки на ЕС, по-специално в областта на подпомагането на полицията [49];

в) ЕС и чуждестранните партньори, с които той е постигнал единомислие, са изправени пред все по-големи трудности да влияят на посоката, следвана от властите в ДРК по отношение на управлението; ДРК разполага с природни ресурси, от които светът се нуждае, и включването на сравнително нови чуждестранни партньори с необвързващи програми за развитие на бизнес (като Китай, Южна Африка, Бразилия и Южна Корея) допълнително намалява влиянието на традиционните партньори за развитие върху правителството на ДРК;

г) както бе посочено по-горе, (вж. точки 84—87), подходът на Комисията относно обвързването на помощта с изпълнението на условия намалява възможностите и` да се възползва пълноценно от политическия диалог.

90. В този смисъл политическият диалог с конгоанските власти представлява трудна задача за Комисията, като постигнатите резултати варират и са общо взето ограничени:

а) тъй като подкрепата за изборния процес не е централен сектор на стратегията за сътрудничество в рамките на десетия ЕФР, Комисията не е изяснила достатъчно ясно в началото, че подкрепата за провеждането на демократични избори остава основен политически приоритет на сътрудничеството с ЕС след периода на прехода; това ограничава възможностите и` да реагира своевременно и точно;

б) в сектора на правосъдието CMJ не успява да се докаже като ефективна трибуна за диалог и се оказва до голяма степен неефективна за постигане на приемане и прилагане на реформата от министерството на правосъдието; това води до оттеглянето през 2011 г. от Комисията на финансирането за секретариата на CMJ; освен това властите в Конго не се възползват пълноценно от програмата REJUSCO, която е възприемана от населението като инициатива, движена от съответния донор;

в) политическият диалог в сектора на полицията е труден; въпреки че CSRP представлява подходящ форум за водене на диалог, конгоанските власти демонстрират умерена ангажираност с провеждането на реформите и предпочитание към двустранния диалог с отделните донори; приемането на основния закон за полицията отнема пет години;

г) липсата на политическа воля за осъществяване на процеса на децентрализация оставя ограничено приложно поле за полезен политически диалог;

д) политическият диалог във връзка с реформата в УПФ не е толкова труден, по-специално поради координираното участие на донорите в действията, свързани с ПРФО от 2008 г. насам.

ЗАКЛЮЧЕНИЯ И ПРЕПОРЪКИ

91. Заключението на Сметната палата е, че ефективността на помощта на ЕС за управлението в ДРК е ограничена. Подкрепата на ЕС за управлението е като цяло част от стабилна стратегия за сътрудничество, която е насочена към основните нужди на управлението на страната и е постигнала определени резултати. Въпреки това напредъкът е бавен, неравномерен и като цяло ограничен. По-малко от половината програми са постигнали или има вероятност да постигнат по-голямата част от очакваните резултати. В повечето случаи перспективата за устойчивост е нереалистична.

92. Подобно на другите партньори за развитие, Комисията среща сериозни пречки в усилията си за подобряване на управлението в ДРК: липса на политическа воля, движена от донорите динамика на програмите и липса на капацитет за усвояване на средствата. Въпреки че е добре запозната с основните причини и последици, свързани с нестабилността в ДРК, Комисията не е взела предвид в достатъчна степен тази обстановка при изготвянето на програмите на ЕС. Не е обърнато съответно внимание на рисковете, целите на програмите често са твърде амбициозни, стимулите от обвързването на помощта с условия са слаби, а политическият диалог не е пълноценно използван и достатъчно координиран във всички области с държавите членки на ЕС.

93. Процесът на изпълнение на задачата за възстановяване на държавността и подобряване на управлението в ДРК ще бъде продължителен. Ако ЕС продължи да подкрепя управлението в ДРК в качеството си на основен партньор в развитието и защитник на доброто управление и правата на човека, той трябва значително да подобри ефективността на своята помощ. За тази цел е необходимо Комисията да бъде по-реалистична относно това какво може да се постигне и относно изготвянето на програмите на ЕС, като и да изисква повече от конгоанските власти във връзка с мониторинга на спазването на договорените условия и поетите ангажименти [50].

94. Сметната палата отправя следните препоръки за подобряване на ефективността на подкрепата на ЕС за управлението в ДРК:

ПРЕПОРЪКА 1

СТРАТЕГИЯ НА ЕС ЗА СЪТРУДНИЧЕСТВО

При координация с другите партньори за развитие, и по-специално с държавите — членки на ЕС, Комисията и ЕСВД следва:

а) с оглед на планирането на единадесетия ЕФР и изготвянето на бъдещите програми, i) да обърнат по-голямо внимание на осигуряването на съответен баланс на помощта между всички провинции, особено по-бедните; ii) да съчетаят подкрепата на централно равнище с програми на равнището на провинциите, които обвързват политическата и териториалната децентрализация с подобрени стратегии за управление на природните ресурси и възстановяване на инфраструктурата и развитие, и iii) да преразгледат въпроса за подкрепата на ЕС за подобряване на управлението на природните ресурси въз основа на цялостна оценка на нуждите;

б) да акцентират по-силно в диалога си с правителството на ДРК върху обстоятелството, че демократичните избори представляват основен компонент от управлението, и да извършат оценка на всички рискове, за да се гарантира, че програмите на ЕС в тази област на подпомагат утвърждаването на режима;

в) да насърчават подобряването на отчетността на правителството на ДРК чрез увеличаване на подкрепата за засилване на капацитета на националните институции за контрол, по-специално на специализираните комисии в Народното събрание и на Висшия орган за финансов контрол;

г) системно да разглеждат нуждата от подкрепа за борба с измамите и корупцията във всички области на управлението, обхванати от стратегията за сътрудничество на ЕС.

ПРЕПОРЪКА 2

РИСКОВЕ

Комисията следва:

а) при започване на програмите и периодично в хода на изпълнението им да извършва оценка на вероятността и потенциалното въздействие от наличието на рискове за постигането на целите им; това следва да включва i) оценка на съответствието и надеждността на политиките и плановете за действие на страната за подобряване на управлението във връзка с наличните институционални и финансови ресурси, и ii) проследяване на напредъка предвид поетите от органите на ДРК ангажименти;

б) да установи мерки за предотвратяване и ограничаване на рисковете и ясно да определи начина на действие при осъществяване на тези рискове.

ПРЕПОРЪКА 3

ЦЕЛИ НА ПРОГРАМАТА

Комисията следва:

а) да насочи целите към ограничен брой приоритети;

б) да определи времева рамка, която да е по-добре адаптирана към средата, в която се изпълняват програмите;

в) да осигури гъвкавост при изпълнението на програмите, така че при необходимост целите да могат своевременно да се преразглеждат.

ПРЕПОРЪКА 4

УСЛОВИЯ И ПОЛИТИЧЕСКИ ДИАЛОГ

Комисията следва:

а) да прилага по-широко обвързването на помощта с определени условия и политическия диалог; това следва да включва i) поставяне на ясни, съотносими, реалистични и обвързани с времеви рамки условия, ii) периодично оценяване на изпълнението на договорените условия и iii) твърда, пропорционална и своевременна реакция в случай на недостатъчна ангажираност на правителството на ДРК със спазването на условията чрез спиране или прекратяване на съответната програма, когато е целесъобразно;

б) да настоява правителството на ДРК да предприеме необходимите мерки за подобряване на дейността на тематичните работни групи и да следи изпълнението им;

в) да възприеме по-активна водеща роля спрямо държавите — членки на ЕС с цел насърчаване на политическия диалог и увеличаване на влиянието на ЕС върху правителството на ДРК.

Настоящият доклад беше приет от Одитен състав III, с ръководител г-н Karel PINXTEN — член на Сметната палата, в Люксембург на заседанието му от 16 юли 2013 г.

За Сметната палата

+++++ TIFF +++++

Vítor Manuel da Silva Caldeira

Председател

[1] Министър-председателят на ДРК Аугустин Матата Поньо заяви, че "ДРК се нуждае от партньори, които са едновременно взискателни и разбиращи, активни и проявяващи уважение, критични и трезво мислещи" (Libération, 12.12.2012 г.).

[2] COM(2007) 643 окончателен от 25 октомври 2007 г.

[3] COM(2006) 421 окончателен от 30 август 2006 г.

[4] COM(2003) 615 окончателен от 20 октомври 2003 г.

[5] Световната банка, 2011 г.

[6] Trefon, Th., Congo Masquerade – The political culture of aid inefficiency and reform failure (Маскарад в Конго — политическа култура на неефективната помощ и провалената реформа), Zed Books, London-New York, 2011 г.

[7] Индексът на човешкото развитие за Субсахарска Африка се е увеличил от 0,365 през 1980 г. на 0,463 през 2011 г., което определя индекса за ДРК значително под средната стойност за региона.

[8] Африканска банка за развитие, Analyse de la pauvreté en RDC, работен документ № 112, август 2010 г.

[9] Данни на световната банка за страната на 2011 г.

[10] Грамотните пълнолетни през 2009 г. са 67 %, а завършилите основно образование за 2010 г. — 59 % (Световна банка).

[11] http://www.fao.org/emergencies/resources/documents/resources-detail/en/c/162039/. Вж. също така Специален доклад № 1/2012 на Сметната палата озаглавен "Ефективност на помощта за развитие от Европейския съюз, предназначена за продоволствена сигурност в Субсахарска Африка", по-специално фигура 2, таблица 2 и приложение I (http://eca.europa.eu).

[12] Държавен служител от среден ранг получава по-малко от 100 щатски долара месечно.

[13] Правителството е следствие от политически компромис между петте основни въоръжени групировки: бившата държавна армия (Forces Armées Congolaises (FAC)(Конгоански въоръжени сили)), Mouvement de Libération du Congo (MLC)(Движение за освобождение на Конго),Rassemblement Congolais pour la Démocratie (RCD)(Конгоански сбор за демокрация), Rassemblement Congolais pour la Démocratie/Mouvement de Libération (RCD/ML) (Конгоански сбор за демокрация — Движение за свобода), Rassemblement Congolais pour la Démocratie/National (RCD/N) (Конгоански сбор за демокрация — национален) и въоръжените отряди на Май-Май.

[14] Обявяването на резултатите е незабавно последвано от твърдения за манипулиране, измами и нарушения на правата на човека. Въпреки че за участие в изборите през 2011 г. са регистрирани 32 млн. гласоподаватели, реално гласувалите са по-малко от 19 млн. (около 59 %). Несъответствието между броя на регистрираните гласоподаватели и подадените гласове се дължи най-вече на закъснялото пристигане на бюлетините в много от 63-те хиляди избирателни секции и на трудностите, които хората срещат, за да открият секциите, в които следва да гласуват. В провинция Катанга, настроена в подкрепа на Джоузеф Кабила, по официални данни регистрацията и гласуването са били най-активни. В опозиционно настроените провинции Касаи-Ориентал и Касаи-Оксидентал и Екваториалната провинция те са били слаби.

[15] Бунтът на М23 с подкрепата на Руанда е най-новият пример за въоръжени групировки, които действат в източната част на ДРК, като допринасят за цялостната нестабилност на ситуацията, и е също така основното предизвикателство в сферата на външната работи през втората половина на 2012 г. М23 успяват да завземат Гома, стратегическата столица на провинция Северен Киву. Този въпрос е обект на сериозно внимание по време на генералната асамблея на ООН през септември 2012 г., когато президентите Кабила и Кагаме отказват публично да си стиснат ръцете. М23 е бунтовническо движение, съставено предимно от конгоански тутси, които преди това образуват Congrès National pour la Défense du Peuple (CNDP) (Национален конгрес за народна защита). М23 се отцепва от армията на ДРК през април 2012 г. по време на натиска върху правителството да арестува генерал Нтаганда, който е издирван от Международния наказателен съд за престъпления срещу човечеството.

[16] The DRC: Background and current developments (ДРК — история и съвременно развитие), доклад на Congressional Research Service (Служба за научни изследвания на Конгреса на САЩ) от Тед Дейн, специалист по въпросите на Африка, април 2011 г.

[17] Решение 2003/583/EО на Съвета от 21 юли 2003 година относно преразпределението на фондове, получени от Европейската инвестиционна банка (ЕИБ) за операции, извършени в Демократична република Конго по втория, третия, четвъртия, петия и шестия Европейски фонд за развитие (ЕФР) (ОВ L 198, 6.8.2003 г., стр. 8).

[18] Това са окончателно разпределените средства от Деветия ЕФР, включващи допълнително разпределените средства, отпуснати в резултат на междинния и окончателния преглед, както и отменените средства от Седмия и Осмия ЕФР.

[9999] Разоръжаване, демобилизация и реинтеграция на бивши военослужещи.

[8888] Механизъм за техническо сътрудничество.

[19] През юли 2010 г. ДРК приключва инициативата за тежко задлъжнелите бедни държави — опростени са 12,3 млрд. щатски долара от дълга на страната, възлизащ на 13,1 млрд. щатски долара.

[20] Document de Stratégie pour la Croissance et la Réduction de la Pauvreté (DSCRP) (Стратегически документ за растежа и намаляването на бедността).

[21] Programme d‘Actions Prioritaires (PAP)(Програма за приоритетни действия).

[22] Двете най-бедни провинции, които получават най-малко помощ за развитие, са Екваториалната и Маниема. Двете провинции Касаи също са бедни и получават малка помощ за развитие.

[23] Референдумът за конституцията е проведен на 18 декември 2005 г. Изборите за президент и органи на централното/местното управление се провеждат едновременно и повсеместно в цялата страна на 30 юли и 29 октомври 2006 г.

[24] Програма на ЕС за подпомагане на процеса изборите през 2005—2006 г.

[25] Програма за подпомагане на процеса на изборите в периода 2011—2013 г. по инициатива на ПРООН.

[26] Програма на ЕС за подпомагане на процеса на изборите в периода 2011—2013 г.

[27] Окончателен доклад на Мисията на ЕС за наблюдение на изборите в ДРК във връзка с изборите за президент, парламент и органи на местното управление през 2006 г. Докладът е с дата 23.2.2007 г.

[28] Мандатът на президента, чийто официален край е предвиден за 6 декември 2011 г., не е удължен с оглед на сериозните закъснения при определянето на състава на CENI (март 2011 г.) и публикуването на изборния закон (август 2011 г.).

[29] Членове 8, 9 и 96.

[30] Окончателен доклад на Мисията на ЕС за наблюдение на изборите в ДРК във връзка с изборите за президент и парламент през 2011 г.

[31] Съфинансирана от Белгия (3,7 млн. евро), Нидерландия (1,1 млн. евро) и Обединеното кралство (2,9 млн. евро). Швеция се присъединява на по-късен етап, като конкретно подпомага действия за борба със свързаното с пола насилие.

[32] Министерство на правосъдието и правата на човека.

[33] Висш съдебен съвет.

[34] Пакетът за сътрудничество между държавите от АКТБ е за сътрудничество с тях като част от регионалното сътрудничество в полза на множество от държавите или на всички държави. Поради това операциите биха могли да надхвърлят концепцията за географското разположение.

[35] Бюджетно подпомагане за макроикономическа стабилизация в ДРК.

[36] Бюджетно подпомагане за ограничаване на последиците от финансовата и икономическа криза.

[37] Управителен комитет за реформа на публичните финанси.

[38] Стратегически план за реформа на публичните финанси.

[39] Главен финансов инспекторат.

[40] Комитет за икономически, финансов и бюджетен контрол.

[41] През 2011 г. целият бюджет възлиза на 6746 млрд. конгоански франка (CDF). Планираните в бюджета суми за Президентството, министър-председателя и Сената възлизат на CDF 291 млрд. (4,3 %), а тези за здравеопазване — на CDF 233 млрд. (3,5 %). Общите бюджетни разходи възлизат на 3515 млрд. конгоански франка, от които 393 млрд. конгоански франка (11,1 %) са за първия сектор, а 137 млрд. конгоански франка (3,9 %) — за втория.

[42] Програма за подпомагане на началния етап на децентрализация в ДРК.

[43] Програма за подпомагане на парламентите.

[44] Член 175 от конституцията предвижда 40 % от националните приходи, събрани във всяка провинция, да остават за нея — процес, известен като задържане на бюджетните приходи на местно равнище — а други 10 % да се разпределят в инвестиционен фонд за изравняване на различията между провинциите (Caisse nationale de Péréquation), който да се ограничава само в инвестиционни разходи. Общата цел е да се намали неравенството между провинциите.

[45] Понастоящем управителите на провинции изпълняват двойни функции, като едновременно представляват ръководените от тях провинции и изпълняват функции, свързани с централното управление. Лицата начело на местното управление се назначават от президента.

[46] Междинен доклад за оценка на PAG, октомври 2011 г.

[47] Специален доклад № 17/2012, озаглавен "Принос на Европейския фонд за развитие (ЕФР) за изграждането на устойчива пътна мрежа в Субсахарска Африка" (http://eca.europa.eu).

[48] Например Comité de Suivi de la Réforme de la Police и Comité d’Orientation de la Réforme des Finances Publiques.

[49] CSDP Missions and Operations: Lessons learned processes (Мисии и операции в рамките на Общата политика за сигурност и отбрана — процеси във връзка с направените изводи), Европейски парламент, генерална дирекция "Външни политики" (PE 457.062, стp. 52), април 2012 г.

[50] Министър-председателят на ДРК Аугустин Матата Поньо заяви, че "ДРК се нуждае от партньори, които са едновременно взискателни и разбиращи, активни и проявяващи уважение, критични и трезво мислещи" (Libération, 12.12.2012 г.).

--------------------------------------------------

ПРИЛОЖЕНИЕ I

ОЦЕНКА НА ПРОГРАМИТЕ

(в млн. евро) |

Програми | Област | Сума | Инструмент на ЕС | Съответствие на нуждите | Подготовка | Резултати | Устойчивост | Период на изпълнение |

Appui à la formation de l'Unité de Police Intégrée (UPI) | Полиция | 5,00 | "Регионално сътрудничество на държавите от АКТБ - Девети ЕФР 9th EDF" | A | Б | Б | Г | 7.5.2004 — 31.12.2005 г. |

Programme d'appui à la réforme de la Police Nationale (PARP) | 11,00 | Десети ЕФР | A | Б | Б | В | 12.8.2010 — 12.2.2015 г. Допълнителна клауза: 12.2.2016 г. |

Програма за подкрепа на мира и стабилността в източната част на ДРК (компонент за полицията) | 2,90 | ИС | A | Б | В | В | 20.6.2008 — 30.6.2011 г. |

Programme Restauration de la Justice à I'Est de la République Démocratique du Congo (REJUSCO) | Правосъдие | 7,90 | Девети ЕФР | A | В | В | Г | 11.7.2006 — 31.12.2010 г. |

Programme d'appui à la gouvernance (PAG) - Volet Justice | 9,00 | Девети ЕФР | A | Б | Б | В | 25.1.2007 — 31.12.2012 г. Допълнителна клауза: 31.12.2013 г. |

Appui au processus électoral en RDC (APEC) | Избори | 105,00 | Допълнителен пакет | A | Б | Б | В | 29.11.2004 — 31.12.2010 г. |

Programme d'appui au processus électoral (PAPE / APEC) | 60,00 | Девети ЕФР | A | Б | Б | В | 24.11.2005 — 31.12.2006 г. |

Appui à la CENI | 3,00 | Девети ЕФР | Б | В | В | В | 13.11.2007 — 31.12.2009 г. |

Programme d'appui au cycle électoral 2011-2013 (PACE) | 47,50 | Десети ЕФР | A | B | Г | Г | 25.5.2011 — 27.5.2014 г. |

Programme d'Appui Budgétaire pour la Stabilisation Économique de la RDC | Управление на публичните финанси | 48,62 | Десети ЕФР/ИСР | В | В | липсват данни | липсват данни | 2009 г. |

VFLEX - Appui budgétaire pour atténuer les effets de la crise économique et financière en RDC | 50,00 | Десети ЕФР | В | В | липсват данни | липсват данни | 2010 г. |

Programme d'appui à la Gouvernance (PAG) – Volet finances publiques | 6,50 | Девети ЕФР | A | Б | В | Б | 25.1.2007 — 31.12.2012 г. Допълнителна клауза: 31.12.2013 г. |

Programme d'appui à la Gouvernance (PAG) – Volet ressources naturelles | 9,00 | Девети ЕФР | Б | В | В | В | 25.1.2007 — 31.12.2012 г. Допълнителна клауза: 31.12.2013 г. |

Programme d'appui à la Modernisation des Finances Publiques (PAMFIP) | 10,00 | Десети ЕФР | A | A | В | Б | 20.5.2010 — 20.5.2015 г. |

Projet d'appui au démarrage de la decentralisation en République Démocratique du Congo(PA2D) | Децентрализация | 15,00 | Десети ЕФР | A | В | В | В | 20.5.2010 — 20.5.2015 г. |

Programme d'appui aux Parlements (PAP) | 5,00 | Десети ЕФР | A | Б | Б | В | 20.5.2010 — 20.5.2014 г. Допълнителна клауза: 20.5.2015 г. |

ОБЩО | | 395,42 | Десети ЕФР | | | | | |

| |

Легенда:Въз основа на методологията за оценяване в приложение II са установени следните оценки: |

A | Критерият е изпълнен |

Б | Незначителни слабости |

В | Сериозни слабости |

Г | Критерият не е изпълнен |

--------------------------------------------------

ПРИЛОЖЕНИЕ II

МЕТОДОЛОГИЯ ЗА ОЦЕНКА

Зацелите на одита оценката на съответствието на нуждите, подготовката, резултатите и устойчивостта е извършена въз основа на методологията на Комисията за МОР. Използваните критерии са описани по-долу:

Съответствие на нуждите |

A | Категорично включена в националните политики и стратегията на ЕК; отговаря на ангажиментите в Парижката декларация по отношение на участието, съответствието и хармонизацията; отговаря във висока степен на нуждите на целевата група. |

Б | Вписва се добре в националните политики и стратегията на ЕК (без това да е винаги ясно изразено); съответства в достатъчна степен на ангажиментите в Парижката декларация; отговаря на нуждите на целевата група. |

В | Съществуват някои въпроси/проблеми във връзка със съгласуването с националните политики и политиките на ЕК, с Парижката декларация или с целевото насочване. |

Г | Противоречи на националните политики или на стратегията на ЕК, или на ангажиментите съгласно Парижката декларация; съответствието на нуждите е под въпрос. Необходима е значителна работа с цел адаптиране. |

Подготовка |

A | Ясна и добре структурирана логическа рамка; изпълнимо и съгласувано вертикално логическо подреждане на целите; в достатъчна степен отговаряща на т.нар. "критерии SMART", свързани с изискване за конкретност, измеримост, достижимост, актуалност и времева обвързаност на целите; наличие на ПОП (показатели, подлежащи на обективна проверка); ясно определяне и управление на рисковете и презумпциите; наличие на стратегия за изход. |

Б | Адекватна логика на намеса, макар и да има нужда от някои подобрения в йерархията на целите, ПОП, рисковете и презумпциите. |

В | Проблемите с логиката на намесата биха могли да повлияят на резултатите от проекта и възможността за проследяване и оценка на напредъка; необходимост от подобрения. |

Г | Логиката на намесата е неправилна и се нуждае от основно преразглеждане, за да има изгледи за успех на проекта. |

Резултати |

⇒ За приключени проекти

A | Ползите и възможностите вследствие на проекта са налице, с добро качество са и се използват от всички целеви групи. |

Б | Резултатите са предимно с добро качество, налични са и се използват от повечето целеви групи. Има възможност за подобрения, но без сериозни последици за ефективността. |

В | Налице са определени ползи, но не винаги с най-доброто възможно качество. Необходими са подобрения с цел осигуряване на възможност за постигане на целта на проекта по отношение на качеството, обхвата и наличието на резултати. |

Г | В повечето случаи не са налице резултати и те са с ниско качество. Съществува остра необходимост от значителни промени с цел постигане на резултати. |

⇒ За текущи проекти

A | Възможно е пълно постигане на резултатите що се отнася до качеството и обхвата им. Отрицателните въздействия са ограничени. |

Б | Резултатите ще бъдат постигнати с малки изключения; отрицателните въздействия не са нанесли особена вреда. |

В | Резултатите ще бъдат постигнати само отчасти, наред с другото, поради отрицателните въздействия, към които управлението не е могло да се приспособи изцяло. Необходими са коригиращи мерки за подобряване на възможността за постигане на резултатите. |

Г | Проектът няма да успее да постигне целта си, освен ако не бъдат предприети сериозни основни действия за коригиране. |

Устойчивост |

⇒ Финансова/икономическа устойчивост

A | Потенциално много добра; разходите за услугите и поддръжката са покрити или поносими; това не подлежи на промяна вследствие на външни фактори. |

Б | Вероятно добра, но биха могли да възникнат проблеми, по-специално в резултат на променливи външни икономически фактори. |

В | Необходимо е да се обърне внимание на проблемите по отношение на финансовата устойчивост било във връзка с институционална или целева група, разходите или променливата икономическа обстановка. |

Г | До голяма степен под въпрос, освен ако не бъдат извършени основни промени. |

⇒ Степен на участие

A | Местните структури и институции участват активно на всички етапи от изпълнението и са ангажирани да продължат да постигат и използват резултатите след приключване на финансирането от ЕК. |

Б | Изпълнението е добре обвързано с участието на местните структури и институции, които до известна степен участват и във вземането на решенията. Съществуват добри изгледи за устойчивост, но има възможност за подобрения. |

В | За целите на проекта се използват предимно временни решения и не се включват достатъчно местни структури и институции, за да се осигури устойчивост. Трайността на резултатите не е гарантирана. Необходими са коригиращи мерки. |

Г | Проектът зависи изцяло от временни структури без изгледи за устойчивост. Необходими са основни промени за осигуряване на устойчивост. |

--------------------------------------------------